สำรวจย่านเมืองเก่าทั่วประเทศ พัฒนาเป็นแหล่งท่องเที่ยงเชิงวัฒนธรรมควบคู่กับการฟื้นฟูตลาดน้ำแห่งใหม่
นางยุพา ทวีวัฒนะกิจบวร ปลัดกระทรวงวัฒนธรรม กล่าวว่า จากการลงพื้นที่เปิดตัวการท่องเที่ยวชุมชน ยลวิถี 10 ชุมชนต้นแบบใน 4 ภูมิภาคของประเทศไทย โดยคัดเลือกชุมชนคุณธรรมที่ขับเคลื่อนด้วยพลังบวรที่มีศักยภาพทั้งด้านการเป็นแหล่งมรดกภูมิปัญญาท้องถิ่น แหล่งท่องเที่ยวธรรมชาติและวัฒนธรรมที่งดงาม เพื่อรองรับการเปิดประเทศท่องเที่ยวฟื้นฟูวิกฤติโควิด-19 ตั้งแต่เดือนกันยายนที่ผ่านมาพบว่า ทุกจังหวัดและหน่วยงานในพื้นที่ต่างให้ความร่วมมือประชาสัมพันธ์แหล่งท่องเที่ยวให้เป็นที่รู้จัก นอกจากนี้ ในปี 2565 จะดำเนินการสำรวจย่านเมืองเก่าในแต่ละจังหวัด เนื่องจากหลายพื้นที่มีย่านเมืองเก่ามีศักยภาพและมีความโดดเด่น สามารถนำมาพัฒนาเป็นแหล่งท่องเที่ยวได้ โดยจะมีการดำเนินการควบคู่ไปกับการฟื้นฟูตลาดน้ำ โดยได้สั่งการสำนักงานวัฒนธรรมจังหวัดให้ดำเนินการสำรวจย่านเมืองเก่าในแต่ละจังหวัด รวมทั้งตลาดน้ำ เพื่อเตรียมฟื้นฟูและพัฒนาเป็นสถานที่ท่องเที่ยวเชิงวัฒนธรรมต่อไป